CELEX: 62011CN0074
Language: et
Date: 2011-02-21 00:00:00
Title: Kohtuasi C-74/11: 21. veebruaril 2011 esitatud hagi — Euroopa Komisjon versus Soome Vabariik

9.4.2011   
            
            
               ET
            
            
               Euroopa Liidu Teataja
            
            
               C 113/9
            
         21. veebruaril 2011 esitatud hagi — Euroopa Komisjon versus Soome Vabariik
   (Kohtuasi C-74/11)
   2011/C 113/18
   Kohtumenetluse keel: soome
   
      Pooled
   
   
      Hageja: Euroopa Komisjon (esindajad: I. Koskinen ja D. Triantafyllou)
   
      Kostja: Soome Vabariik
   
      Hageja nõuded
   
   
               —
            
            
               tuvastada, et Soome Vabariik on jätnud täitmata nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) artiklitest 9 ja 11 tulenevad kohustused, kuna Soome Vabariik lubab muudel isikutel peale käibemaksukohustuslaste liitumise käibemaksugrupiga ja on kehtestanud piirangu, mille kohaselt käibemaksugrupisüsteem hõlmab ainult finants- ja kindlustusteenuse pakkujaid;
            
         
               —
            
            
               mõista kohtukulud välja Soome Vabariigilt
            
         
      Väited ja peamised argumendid
   
   Direktiivi 2006/112/EÜ, mis käsitleb ühist käibemaksusüsteemi, artikli 11 kohaselt on liikmesriigil lubatud oma territooriumil asuvaid isikuid, kes on õiguslikult iseseisvad, kuid rahaliste, majanduslike ja organisatsiooniliste sidemete kaudu üksteisega tihedalt seotud, käsitada ühe maksukohustuslasena. Direktiivi artikli 9 lõige 1 määratleb maksukohustuslase käibemaksu osas.
   Komisjoni seisukoht on, et direktiivi 2006/112/EÜ alusel ei ole lubatud käibemaksugruppi kuuluvaiks lugeda muid isikuid kui maksukohustuslasi ja nõnda laiendada maksukohustuslase õigusi ja kohustusi isikutele, kes maksukohustuslased ei ole. Soome õigus, mis võimaldab muude isikute kui maksukohustuslaste hõlmamise käibemaksugruppi, on seega direktiiviga vastuolus. Komisjoni tõlgendus on samuti kooskõlas artikli 11 eesmärgiga, milleks on halduskorra lihtsustamine ja kuritarvituste tõkestamine.
   Soome õiguses ette nähtud grupi registreerimine on lisaks vastuolus direktiivi artikliga 11 selle tõttu, et Soome käibemaksu-alaste õigusaktide kohaselt on grupina registreerimine ette nähtud vaid finants- ja kindlustussektoris tegutsevate ettevõtjate puhul. Komisjon on seisukohal, et grupina registreerimine peab laienema kõigile liikmesriigis asutatud ettevõtjatele, sõltumata nende tegevuse laadist. Ühine käibemaksusüsteem on ühtne süsteem ja kui selle süsteemi raames võetakse kasutusele erikord, siis peab see põhimõtteliselt olema üldkohaldatav. Direktiivi 2006/112/EÜ artikli 11 sõnastusest ei nähtu, et liikmesriik võiks käibemaksugrupi registreerimise piirata teatud gruppidega, mis tegutsevad teatavas sektoris. Ka artikli 11 eesmärgi põhjal tuleb sätet tõlgendada nii, et see hõlmab kõiki ettevõtjaid tegevusalast sõltumata. Soome käibemaksuõiguse sätted on vastuolus liidu õiguse võrdse kohtlemise üldpõhimõttega, kuna need piiravad grupina registreerimise teatavate gruppidega.
   
      (1)  ELT L 347, lk 1.